Casper en kie is terug ná ’n dekade op kykNET | LitNet
Dis ’n vars nuwe komedie, met splinternuwe karakters en ook partykeer van Casper se bekende gunstelinge, soos Oom Kallie en Montelle, wat nuwe avonture aandurf. Hy word ondersteun deur ’n jong dinamiese span wat almal saam werk om die komedie op die hoogste standaard moontlik na die televisie te bring.
Kykers kan daarna uitsien om ’n rits bekende akteurs in een van die komiese insetsels, Die Laager, in Cas Oppie Kassie te sien: Arno Greeff, Schalk Bezuidenhout, Gugu Madlabane, Mila Guy, De Klerk Oelofse en Heidi Mollentze.
Cas Oppie Kassie is ook een van die eerste Afrikaans TV-reeks wat ’n animasiereeks – soortgelyk aan The Simpsons en Family Guy as deel van die program het. Con se storie is ’n geanimeerde sepie oor ’n pastoor, Con, en sy familie se lewe wat konstant met drama gevul is. “Dis vir my altyd wonderlik om vernuwend te wees – ek is onsettend trots op die eindresultaat!,” sê Casper.
In dié 13-episode reeks gaan kykers kan lag vir van Casper se mees geliefde karakters, soos Hanno, Greetje, Giselle, Blertsie, Renier van Loggerenberg, en liewe Oom Kallie Marie, maar ook nuwe karakters leer ken, soos Greta Komotie, ’n Sweedse meisie wat alles in haar vermoë sal doen om aardverwarming te keer, Chappie Greyling wat Die Laager aanbied en die sanger Snotklap.
“Cas Oppie Kassie is ‘n mengsel van nostalgie en innovasie, storievertel en sketskomedie, sowel as bekende en nuwe gesigte. Ek dink nie kykers het al so ‘n tipe program gesien nie,” meen Hermi King, die vervaardiger van die reeks.
“Die onderwerpe bly hedendaags – die jonger generasie, asook ouer mense wat tred hou met komediestyle oor die wêreld sal aanklank vind by Cas Oppie Kassie. Dis natuurlik nie vir sensitiewe kykers nie, soos ons al in 2001 gesê het met Die Casper Rasper Show, maar intussen het 20 jaar verby gegaan en het kykNET se kykers self gegroei. Ek hoop almal gaan lekker lag en dit oor en oor kan kyk, veral as gevolg van die hoë standaard van humor wat ons bring in Cas Oppie Kassie.”
2020-05-27 at 13:08
Hierdie is seker die sawakste program wat ooit op kykNET was. Die tipe humor wat hier gebesig word, hoort in 'n twedeklas bordeel.
Sies Karin Meiring.